Równoczasno ògłôsziwô, jaczé wëdarzenia mdą realizowac. Jich charaktér mô bëc òdemkłi – wszëtcë mògą kòrzëstac z kònferencje tikający sã kaszëbsczi juwernotë, do tegò sztudérze chcą trafiac do spòdlëcznëch i wëżigimnazjowëch szkòłów. Mómë mòtiwacjã do robòtë, bò Ùczałé Kòło Zemia Rodnô to pò prôwdze nasza jinicjatiwa – rzekła w pòrénkòwi aùdicje Ana Ùgòwskô, jedna ze załóżców karna. Nôwikszim wëdarzenim òrganizowónym przez Kòło je corocznô kònferencjô, jakô je ùdbą midzë jinyma Anë Ùgòwsczi i Zbigòrza Bëczkòwsczégò. Më gwës nie òdłożimë ti jinicjatiwë na bòk – zagwësniwô terôczasny przédnik Kòła Mark Zalewsczi. Kònferencjô mdze w gromicznikù na przełómienim semestrów. Do tegò czasu karno mdze òrganizowało pòtkania w szkòłach i nabór nowëch nôleżników strzód sztudérów pierszégò rokù.